2017. gada 5. septembrī Noteikumi Nr. 529

Rīgā (prot. Nr. 43 19. §)

**Pašvaldību autoceļu uzturēšanas pārraudzības kārtība**

Izdoti saskaņā ar

likuma "Par autoceļiem"

7. panta otro daļu

1. Noteikumi nosaka kārtību, kādā tiek pārraudzīta pašvaldību autoceļu uzturēšana.

2. Pašvaldību autoceļu uzturēšanu pārrauga valsts akciju sabiedrība "Latvijas Valsts ceļi", veicot uzturēšanas darbu pārbaudi (turpmāk – pārbaude).

3. Valsts akciju sabiedrība "Latvijas Valsts ceļi" (turpmāk – akciju sabiedrība) pārbaudi katrā pašvaldībā veic vismaz reizi gadā.

4. Akciju sabiedrība informē attiecīgo pašvaldību par pārbaudi ne vēlāk kā piecas darbdienas pirms tās uzsākšanas.

5. Pašvaldība nodrošina tās pārstāvja piedalīšanos pārbaudē un autoceļu uzturēšanas darbu dokumentācijas pieejamību.

6. Akciju sabiedrība, veicot pārbaudi:

6.1. apseko pašvaldības autoceļus un vizuāli novērtē tajos redzamās neatbilstības normatīvo aktu un obligāto standartu prasībām (turpmāk – neatbilstības);

6.2. pārbauda autoceļu uzturēšanai nepieciešamo dokumentāciju;

6.3. pārliecinās par izmantoto būvizstrādājumu ekspluatācijas īpašību deklarāciju vai atbilstības deklarāciju esību;

6.4. dod norādījumus atklāto neatbilstību novēršanai;

6.5. nosaka atklāto neatbilstību novēršanas termiņu. Minētais termiņš nevar būt ilgāks par sešiem mēnešiem, ja normatīvajos aktos nav noteikts citādi.

7. Akciju sabiedrība par pārbaudes rezultātiem sagatavo pārbaudes ziņojumu (atbilstoši šo noteikumu pielikumā norādītajam paraugam) un piecu darbdienu laikā nosūta to attiecīgajai pašvaldībai.

8. Ja akciju sabiedrība, veicot pārbaudi, ir konstatējusi neatbilstības, pašvaldība pārbaudes ziņojumā norādītajā termiņā novērš tās un 10 darbdienu laikā no neatbilstību novēršanas dienas rakstveidā informē par to akciju sabiedrību.

9. Ja pašvaldība nepiekrīt pārbaudes ziņojumā norādītajām neatbilstībām vai to novēršanas termiņam, tā 10 darbdienu laikā no pārbaudes ziņojuma saņemšanas dienas informē akciju sabiedrību par iebildumiem, tos atbilstoši pamatojot.

10. Akciju sabiedrība piecu darbdienu laikā pēc šo noteikumu 9. punktā minētās informācijas saņemšanas izvērtē pašvaldības iebildumu pamatotību un nosūta pašvaldībai izvērtējuma rezultātu (neatbilstību svītrošanu vai precizēšanu, jauna neatbilstību novēršanas termiņa noteikšanu, pamatotu atteikumu grozīt vai svītrot pārbaudes ziņojumā konstatēto neatbilstību vai tās novēršanas termiņu).

11. Ja akciju sabiedrība, veicot pārbaudi, konstatē, ka autoceļu uzturēšanas darbos izmantotajiem būvizstrādājumiem nav atbilstošas ekspluatācijas īpašību deklarācijas vai atbilstības deklarācijas, tā informē Patērētāju tiesību aizsardzības centru.

12. Atzīt par spēku zaudējušiem Ministru kabineta 2008. gada 8. janvāra noteikumus Nr. 10 "[Kārtība,](http://m.likumi.lv/ta/id/138783-kartiba-kada-valsts-akciju-sabiedriba-latvijas-valsts-celi-parrauga-pasvaldibu-celu-uznemumu-celu-un-maju-celu-buvniecibu-rekon...) kādā tiek pārraudzīta pašvaldību ceļu, komersantu ceļu un māju ceļu būvniecība, rekonstrukcija un uzturēšana" (Latvijas Vēstnesis, 2008, 6. nr.; 2009, 168. nr.).

Ministru prezidenta vietā –

finanšu ministre Dana Reizniece-Ozola

Satiksmes ministrs Uldis Augulis